На основу члана 108. став 1, члана 119. став 1. тачка 1) и члана 189. став 1. тачка 8) Закона о основама система образовања и васпитања ("Сл. гласник РС", бр. 88/17, 27/18 - др. закон, 10/19, 6/20 и 129/21 - даље: Закон) и члан. 29. Став 1. и 60. став 1. тачка 1) Статута Основне школе "Надежда Петровић" у Сићеву, Школски одбор Основне школе „Надежда Петровић“ у Сићеву је на седници одржаној дана 23.03.2023.године донео:

**ПРАВИЛНИК**

**О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ УЧЕНИКА ЗА ВРЕМЕ БОРАВКА У ШКОЛИ И СВИХ АКТИВНОСТИ КОЈЕ ОРГАНИЗУЈЕ ОСНОВНА ШКОЛА „НАДЕЖДА ПЕТРОВИЋ“ У СИЋЕВУ**

**Уводне одредбе**

**Члан 1**

Заштита и безбедност ученика обезбеђују се у складу са Упутством за израду акта којим установе образовања и васпитања прописују мере, начин и поступак заштите и безбедности деце и ученика ("Сл. гласник РС", бр. 67/2022-даље: Упутство) и овим правилником.

Правилником о мерама, начину и поступку заштите и безбедности ученика прописују се мере, начин и поступак заштите и безбедности деце, ученика и полазника основног образовања одраслих (у даљем тексту: полазника) Основне школе „Надежда Петровић у Сићеву (даље: Школа) за време боравка у Школи и за време извођења свих активности које организује Школа, начин њиховог спровођења и одговорност запослених, ученика и полазника за неизвршавање одредаба овог правилника.

Заштита и безбедност деце, ученика и полазника обезбеђују се у складу са са ближим условима, облицима, мерама, начину, поступку и смерницама за заштиту и безбедност ученика, које прописује Министар просвете Републике Србије ( у даљем тексту: Министар).

Правилник је донет на основу анализе потенцијалних и актуелних ризика у организацији рада Школе, који се односе на просторне, техничке, временске и друге организационие услове, као што су: приступ и сигурност објекта Школе, сигурност простора око Школе, стање у унутрашњем простору Школе, као и специфичне услове и околности које су карактеристичне за Школу и њену околину, прописаних Упутством.

У поступку прописивања мера за заштиту и безбедност деце, ученика и полазника учествује и Савет родитеља Школе, а прибавља се и мишљење Ученичког парламента.

**Члан 2**

Школа у сарадњи са надлежним органом јединице локалне самоуправе, остварује комуникацију са релевантним институцијама на националном и локалном нивоу (органи, организације, установе, тела и др.) у реализацији заједничких активности усмерених на обезбеђивање заштите и безбедности деце, ученика и полазника.

Средства за спровођење мера из члана 1. овог правилника, на начин прописан овим правилником, обезбеђују се у буџету јединице локалне самоуправе, у складу са чланом 189**.** став 2. тачка 8. Закона.

**Члан 3**

Овим правилником, обезбеђује се деци, ученицима и полазницима (у даљем тексту: ученици) право на заштиту и безбедност:

- у школској згради и школском дворишту;

- на путу између куће и Школе;

- ван школске зграде и школског дворишта - за време остваривања образовно-васпитног рада или других наставних и ваннаставних активности које организује Школа.

**Члан 4**

Одељењски старешина и наставници разредне и предметне наставе и васпитач у обавези су да у свакодневном контакту са децом, ученицима и полазницима, а нарочито на часовима одељењске заједнице и одељењског старешине, ученике упознају са опасностима са којима се могу суочити за време боравка у школи и извођења других активности које организује Школа, као и са начином понашања којим се те опасности могу избећи или отклонити.

**Члан 5**

Одредбе овог правилника дужни су да поштују сви запослени у Школи, ученици, родитељи, односно други законски заступник (даље: родитељи) и трећа лица када се налазе у школској згради, школском дворишту или на другом месту на којем се остварује образовно-васпитни рад или друга активност у организацији Школе.

Школа је у обавези да о свим мерама заштите и безбедности које предузима, на одговарајући начин (усмена информација, писмено обавештење, на огласној табли или званичној интернет страници установе и сл.) упознаје децу, ученике, њихове родитеље, полазнике, као и све запослене.

**Члан 6**

Неспровођење и непридржавање мера, начина и поступка заштите и безбедности од стране запослених, прописаних овим правилником, сматра се тежом повредом радних обавеза, за коју се води дисциплински поступак, у складу са Законом. Дисциплинска одговорност запослених не искључује кривичну и материјалну одговорност.

Свесно непридржавање правила и мера безбедности од стране ученика и полазника, прописаних овим правилником, сматра се тежом повредом обавеза ученика и полазника, за коју се води васпитно-дисциплински поступак, у складу са Законом.

**Члан 7**

Запослени, родитељи и деца, ученици и полазници обавезни су да директору, помоћнику директора, секретару Школе, дежурном наставнику или другом овлашћеном лицу пријаве сваку појаву за коју посумњају да би могла да угрози безбедност детета, ученика или полазника.

**Члан 8**

Директор Школе утврђује распоред дежурстава запослених.

Посебна обавеза директора и помоћника директора је да повремено, без претходне најаве, а најмање два пута месечно, проверава да ли се спроводе мере за остваривање заштите и безбедности деце, ученика и полазника.

Неспровођење мера безбедности и заштите деце, ученика и полазника, прописаних овим правилником, представља разлог за разрешење директора, у складу са Законом.

**Члан 9**

Школа у циљу превенције предузима следеће:

* мере заштите од пожара,
* сарађује са овлашћеним организацијама за контролу громобранских инсталација, израђује правила за одговорно поступање у случају елементарних непогода-поплава, земљотреса и других несрећа и сл. или других ванредних околности и ситуација, које могу да угрозе безбедност деце, ученика и полазника у Школи;
* правила за сарадњу са комуналним службама ради обезбеђења тротоара и уличног осветљења на прилазу Школи;
* правила за сарадњу са надлежним службама ради постављања одговарајуће заштитне сигнализације на саобраћајницама на прилазу Школи и утврђује правила за поступање у случају претње, односно сумње на постојање друге опасности по безбедност деце, ученика и полазника.

**Члан 10**

Школа редовно води евиденцију о похађању припремног предшколског програма деце и о похађању наставе ученика и полазника и у складу са Законом предузима мере обавештавања државних органа о изостајању појединих ученика са наставе да би се спречила ситуација да такав ученик остане без заштите и надзора.

**Члан 11**

Школа је дужна да благовремено обавештава школског полицајца уколико дође до насиља у Школи, а надлежне службе за малолетничку деликвенцију ако понашање ученика може довести до деликвентог понашања, у циљу заштите осталих ученика.

**Члан 12**

Стручни сарадник Школе-психолог или педагог, у сарадњи са одељењским старешином и Тимом за заштиту од дискриминације, насиља, злостављања и занемаривања остварује увид у породичне прилике ученика и када уочи промене у његовом понашању и учењу и посумња да постоји недовољна брига и надзор у породици, обраћа се Центру за социјални рад у циљу помоћи ученику и родитељима.

**Члан 13**

На материју коју уређује овај правилник сходно се примењују одредбе других општих аката Школе - Правилника о безбедности и здрављу на раду, Правила о заштити од пожара, Правила понашања у школи и других аката, чија је примена од значаја за остваривање заштите и безбедности деце, ученика и полазника.

**Заштита и безбедност у школској згради и школском дворишту**

**Члан 14**

За време трајања наставе и других активности, стално су откључана само главна улазна врата Школе и само једна капија која води у школско двориште.

За откључавање капија на школском дворишту и улазних врата овлашћени су домар-мајстор одржавања, дежурни наставник и директор.

Домар-мајстор одржавања откључава капију на школском дворишту, главна улазна врата, улаз за децу, ученике и полазнике, један сат пре почетка наставе, свакодневно проверава стање школских просторија и дворишта и о томе обавештава директора или секретара, пријављује надлежној служби кварове и оштећења на инсталацијама - опреми водоводне, канализационе, електричне и гасне мреже, грејних тела и др, а у случају потребе предузима неопходне мере.

**Члан 15**

Дежурство у Школи спроводе дежурни наставници по утврђеном распореду, а домар-мајстор одржавања и чистачице по наредби директора за матичну школу и издвојена одељења.

Дежурни наставник је дужан да дође најмање 15 минута пре почетка наставе и стара се да настава почне и одвија се уредно, за време одмора води рачуна о реду, бележи у књигу дежурства све битне догађаје, а нарочито: одсуство наставника, замене часова, посете родитеља или трећих лица.

Дежурни наставник се стара о реду и безбедности ученика и полазника до почетка наставе и за време одмора а дежурство завршава по завршетку последњег часа и у канцеларији одлази тек када сви ученици и полазници напусте школу.

За рад и безбедност ученика и полазника на часу одговара наставник и дужан је да по завршетку часа из учионице изађе тек по изласку свих ученика.

О уоченим недостацима или проблемима дежурни наставник дужан је да обавести одмах директора или секретара Школе, односно надлежне органе ван Школе.

**Члан 16**

Када се део наставе и других активности ученика одвијају у школском дворишту улазна капија је откључана, а за безбедност ученика задужен је наставник који изводи те активности.

**Члан 17**

Када се у Школи не изводи настава и друге активности, све капије на школском дворишту и сва улазна врата на школској згради су закључана.

За време распуста и државних празника, када се у школи не одржава настава улазак у Школу jе забрањен, сем у изузетним случаjевима, по одобрењу директора школе. У случаjу било каквих проблема, обавештава се директор или секретар, а у њиховом одсуству домар-мајстор одржавања школе. У случаjу непредвиђених околности лице ангажовано од стране директора школе у времену када школа не ради, предузима потребне мере за решавање истих, а по потреби обавештава дежурну службу MУП-а, односно секретара или директора школе.

За откључавање капије и улаза на почетку радног времена и за закључавање капије и улаза на крају радног времена задужен је домар-мајстор одржавања, а у његовом одсуству - друго лице, по овлашћењу директора или помоћника директора.

**Члан 18**

Понашање деце, ученика и полазника пре, за време и после одржавања наставе и других активности у школи, улаз и излаз из школе, дежурства, односи са другом децом, ученицима, полазницима и запосленим и друга права, обавезе и одговорности ученика које се односе на њихово понашање, уређени су актом којим се прописују правила понашања у школи.

Обавезе дежурних наставника пре почетка наставе, за време одмора и након завршетка наставе, за време боравка деце, ученика и полазника у школи, уређени су актом којим се прописују правила понашања у школи и овим Правилником.

Обавезе одељењских старешина, наставника и свих запослених, као и родитеља за време боравка у школи, начин евидентирања уласка трећих лица у установу, могућности боравка у Школи, односно непосредног учешћа родитеља ученика у активностима Школе, кретање лица која долазе у Школу, начин утврђивања идентитета лица која остварују родитељско право, забрана пушења, уношења експлозивних материја и других опасних предмета, уређени су актом којим се прописују правила понашања у школи и овим Правилником.

**Заштита од болести и повреда**

**Члан 19**

Ради остваривања заштите и безбедности ученика од болести и ширења заразе, Школа:

1) стара се о уредности и чистоћи школских просторија и школског дворишта, у складу са санитарно-хигијенским прописима и мерама;

2) организује обављање прописаних периодичних систематских лекарских прегледа запослених и ученика;

3) поступа по мерама надлежних органа наложеним у складу са прописима у области здравства;

4) у случају промена код ученика које се односе на његово здравствено стање обавештава родитеља, предузима хитне мере уколико су неопходне и сарађује са школским лекаром и надлежним здравственим институцијама.

5) поступа према упутствима надлежних здравствених установа и Министарства, ради заштите од болести, посебно инфективних у складу са прописима из области здравства и санитарне контроле.

**Члан 20**

Ради остваривања заштите и безбедности ученика од повреда, Школа:

1) обезбеђује набавку и коришћење школског намештаја, наставних и других средстава који су безбедни за употребу и одговарају психофизичким својствима ученика;

2) примењује стандарде и нормативе који се односе на школски простор, број ученика у одељењу и друге услове за обављање делатности;

3) обезбеђује стални надзор наставника или стручног сарадника за време рада на уређајима или с предметима који могу изазвати повреду, као и за време извођења активности које представљају потенцијалну опасност за настанак повреде.

**Члан 21**

Школа је у обавези: да на истакнутом месту за прву помоћ видно обележи где се налази комплет за прву помоћ; одреди запосленог који је задужен да проверава/допуњује садржину комплета; истакне телефоне хитне помоћи и надлежног дома здравља, као и начин поступања у ситуацији када је потребно детету, ученику или полазнику указати прву помоћ или постоји сумња на потенцијални здравствени ризик или повреду детета, ученика или полазника; одреди запосленог који је задужен да позива хитну помоћ и обавештава родитеља и по потреби надлежну инспекцију; одређује запосленог који је задужен да обавести надлежног лекара о појави инфективне болести и др.

Обавеза родитеља је да дете или ученика, чије је здравствено стање такво да може да представља опасност за другу децу, ученике и запослене, одведу на одговарајући здравствени преглед и не шаље га на наставу и друге активности које организује Школа, док не добије одговарајућу потврду лекара о здравственој способности.

**Заштита од пожара, поплаве, електричне струје, удара грома и других опасних појава**

**Члан 22**

Ради остваривања заштите од пожара, запослени и ученици су дужни да спроводе мере у складу са Законом о заштити од пожара („Службени гласник РС“ бр. 111/09, 20/15, 87/18 и 87/18-др. закони), плановима заштите од пожара, одлукама надлежног органа јединице локалне самоуправе, Школског одбора и других органа и општим актом Школе којим се уређују начин, поступак и мере у области противпожарне заштите.

**Члан 23**

Ради остваривања заштите и безбедности од поплаве и изливања фекалија, домар-мајстор одржавања свакодневно проверава исправност водоводних и канализационих инсталација и предузима потребне мере у случају уочених промена које могу угрозити безбедност свих лица у Школи.

Сви запослени и ученици обавезни су да без одлагања обавесте домара-мајстора одржавања, директора, помоћника директора или секретара о уоченим променама на водоводним и канализационим инсталацијама, које могу угрозити безбедност деце, ученика, полазника и запослених у Школи.

**Члан 24**

Ради остваривања заштите и безбедности од електричне струје, домар-мајстор одржавања свакодневно проверава исправност електричних инсталација и предузима потребне мере у случају уочених промена које могу угрозити безбедност деце, ученика, полазника и запослених у Школи.

Сви запослени, деца, ученици и полазници су обавезни да без одлагања обавесте домара-мајстора одржавања, директора, помоћника директора или секретара о уоченим променама на електричним инсталацијама, које могу угрозити безбедност.

**Члан 25**

Уређаји, други предмети и материје који се користе у наставном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и здравље деце, ученика и полазника.

**Члан 26**

Ради остваривања заштите и безбедности од удара грома, Школа редовно проверава исправност громобранских инсталација, у складу са прописима у тој области. Школа у ту сврху сарађује са овлашћеним организацијама за контролу громобранских инсталација, у складу са Законом.

Сви запослени, деца, ученици и полазници обавезни су да без одлагања обавесте домара-мајстора пдржавања, директора, помоћника директора или секретара о уоченим променама на громобранским инсталацијама, које могу довести у питање њихово функционисање.

**Члан 27**

Заштита и безбедност од других опасних ствари и појава остварује се сходном применом чл. 18. до 22. овог Правилника.

**Заштита и безбедност на путу између куће и школе**

**Члан 28**

Директор Школе је обавезан да сарађује са органима надлежним за безбедност саобраћаја и прати стање саобраћајне сигнализације на прилазима Школи.

Сваки запослени обавезан је да о уоченим недостацима на саобраћајној сигнализацији обавести директора, помоћника директора или секретара, који ће ради решавања проблема ступити у контакт с надлежним органима.

**Члан 29**

Школа пред надлежним органима покреће иницијативе ради побољшања безбедности у саобраћају на прилазима Школи (постављање "лежећих полицајаца", семафора и других уређаја, организовање дежурства саобраћајних полицајаца и тако даље).

**Члан 30**

Заштита деце, ученика и полазника у саобраћају обезбеђује се организовањем предавања саобраћајних стручњака, приказивањем филмова о саобраћају, разговором на часовима одељењске заједнице и родитељским састанцима.

**Заштита и безбедност ван зграде школе и школског дворишта, за време остваривања образовно-васпитног рада и других активности које организује школа**

**Члан 31**

На остваривање заштите и безбедности деце и ученика за време боравка на екскурзији или настави у природи, као и за време извођења неке друге активности ван зграде Школе и школског дворишта, примењују се основне одредбе Правилника, а сходно се примењују његове одредбе о остваривању заштите и безбедности ученика у згради Школе и школском дворишту. Посебно се води рачуна да се у циљу заштите и безбедности превоз ученика, по правилу, те активности не врше у касним ноћним или раним јутарњим сатима. За све активности планиране ван школе потребно је обезбедити писану сагласност за учешће у активностима од стране једног родитеља или старатеља детета или ученика.

**Заштита и безбедност ученика за време извођења екскурзија и наставе у природи**

**Члан 32**

Екскурзија и настава у природи, као облици образовно-васпитног рада, изводе се у складу са школским програмом, који је донет на основу одговарајућег важећег наставног плана и програма, годишњим планом рада школе и програмом за организовање екскурзије и наставе у природи.

Екскурзија и настава у природи се може изводити након добијене сагласности Савета родитеља Школе.

За безбедност ученика на ескурзији и настави у природи непосредно је одговоран директор и вођа пута.

**Члан 33**

Приликом избора понуђача за извођење екскурзије и наставе у природи, Школа ће посебну пажњу посветити његовој оспособљености за остваривање заштите и безбедности ученика за време активности која се организује.

Уговор који се закључује за извођење екскурзије и наставе у природи мора да садржи посебне ставке које се односе на предузимање мера заштите и безбедности ученика.

Оспособљеност понуђача за остваривање заштите и безбедности ученика односи се нарочито на:

1) поседовање одговарајуће лиценце за рад;

2) кадровску и техничку опремљеност за организовање путовања ученика;

3) кадровску и техничку опремљеност за остваривање заштите и безбедности ученика у објекту у којем су смештени (физичко и техничко обезбеђење објекта, обезбеђена медицинска помоћ и тако даље);

4) квалитет исхране ученика;

Смештај ученика на екскурзији и извођење настави у природи мора се обезбедити само у објектима који испуњавају услове за извођење ових облика образовно-васпитног рада.

Пре него што пођу на ескурзију или настави у природи родитељи су дужни да попуне Здравствени образац који ће упутити наставнике, пратиоце и вођу пута о здравственим информацијама ученика (алергија, асматична обољења, шећерна болест, епилепсија, клептоманија и др., или на неопходност редовне употребе лекова код хроничних болести).

Вођа пута и пратиоци морају обратити посебну пажњу на наведене недостатке ученика и пружити му потребну помоћ и бригу.

**Обавезе школе у заштити од дискриминације, злостављања, занемаривања, страначког организовања и деловања**

**Члан 34**

Школа је у обавези да планира превентивне и интервентне програме са циљем промене понашања код ученика.

У том циљу, Школа израђује и реализује годишње програме заштите од насиља, злостављања и занемаривања и програма спречавања дискриминације у складу са Законом и правилником којим се уређује протокол поступања у установи у одговору на насиље, злостављање и занемаривање и правилником којим се уређује поступање установе у случају сумње или утврђеног дискриминаторног понашања и вређања угледа, части или достојанства личности.

Остваривању овог вида заштите и безбедности ученика служе поштовање одредаба правила понашања у Школи, активности стручног тима за заштиту од дискриминације, насиља, злостављања и занемаривања и других одговарајућих стручних органа.

**Члан 35**

У Школи су забрањене активности којима се угрожавају, омаловажавају, дискриминишу или издвајају деца, ученици, полазници запослени и друга лица, односно групе лица, по основу: расне, националне, етничке, језичке, верске или полне припадности, физичких и психичких својстава, сметњи у развоју и инвалидитета, здравственог стања, узраста, социјалног и културног порекла, имовног стања, односно политичког опредељења и подстицање или неспречавање таквих активности, као и по другим основима утврђеним законом којим се прописује забрана дискриминације.

Школа је у обавези да поступа у складу са актом којим се утврђују ближи критеријуми за препознавање облика дискриминације од стране запосленог, ученика, полазника или трећег лица у установи, а који заједнички прописују министар просвете и министар надлежан за послове људских права.

**Члан 36**

У Школи је забрањено: физичко, психичко, социјално, сексуално и дигитално насиље и злостављање; злостављање и занемаривање детета и ученика; физичко кажњавање и вређање личности деце, ученика, полазника или запослених.

У Школи је забрањен сваки облик насиља и злостављања од стране детета, ученика, његовог родитеља, полазника и одраслог над наставником, стручним сарадником или другим запосленим. Због повреде ове забране, против родитеља се покреће прекршајни, односно кривични поступак.

**Члан 37**

Забрањено је свако понашање запосленог према детету, ученику, полазнику и одраслом; ученика или полазника према запосленом; родитеља или трећег лица према запосленом; запосленог према родитељу; ученика или полазника према другом ученику или полазнику, којим се вређа углед, част или достојанство.

**Члан 38**

У Школи није дозвољено страначко организовање и деловање и коришћење простора школе у те сврхе.

**Завршне одредбе**

**Члан 39**

У прописивању мера, начина и поступака заштите и безбедности деце и ученика за време боравка у установи и свих активности које организује, Школа сарађује са надлежним органом јединице локалне самоуправе (члан 108. став 1. и члан 189. став 1. тачка 8) Закона).

Измене и допуне овог правилника врше се на исти начин и по поступку прописаном за његово доношење.

**Члан 40**

Даном ступања на снагу овог правилника престаје да важи Правилник о мерама, начину и поступку заштите и безбедности деце, ученика и полазника за време боравка у школи и свих активности које организује школа Основне школе „Надежда Петровић“ у Сићеву, дел.бр-871 од 10.04.2018. године.

**Члан 41**

Правилник ступа на снагу осмог дана од дана објављивања на огласној табли Школе.

 ПРЕДСЕДНИК ШКОЛСКОГ ОДБОРА

Снежана Маринковић

Правилник је заведен под деловодним бројем 662, од 23.03.2023.године, објављен је на огласној табли Школе дана 24.03.2023.године, а ступио је на снагу дана 01.04.2023.године.

СЕКРЕТАР ШКОЛЕ

Марија Милутиновић